Kaj Ikast (KF), 2004-02-18:
Jeg ved ikke, om vi skal skrive datoen den 30. januar som skillelinje.
Det vil jeg godt, for der skete noget epokegørende, og det var meget tydeligt, at venstrefløjen ikke var med.
Det kan man høre her i dag.
Vi var med Politikens bagside som vært inviteret over for at se syv busser ovre i Viborg, og det gjorde venstrefløjen meget nar af.
Så skulle de have taget med.
Trafikudvalget og ministeriets embedsmænd fik en total gennemgang af hele Xbussystemets opbygning og en debat om det.
Vi mødte ildsjælen, der havde fået Xbusserne til at køre, nemlig Viborgs amtsborgmester.
Hele den atmosfære, der var omkring Xbusserne, deres bestyrelser, deres repræsentantskab, de private busvognmænd, amternes repræsentanter i trafikselskaberne, det samspil, der var mellem dem, gav et helt nøjagtigt billede af en succes.
Der var ikke to meninger om, at jeg som formand for udvalget kunne sige, at det var det, vi skulle have, allerede på daværende tidspunkt, og der var enighed blandt samtlige deltagere fra udvalget, når vi snakkede sammen på kryds og tværs, om, at det var den rigtige løsning at køre frem med. Der var nok en mangel i det nuværende system, nemlig med hensyn til afskrivningsperioden for busserne, den skal vi nok lave noget længere, og det synes jeg vi skal lade indgå i den kommende lovgivning.
Og når nogen i dag siger, at man ikke har afprøvet fjernbusserne, så har man ikke fulgt med.
Fjernbussen til Svendborg gav et drønende underskud.
Fjernbussen til Ystad blev en drønende succes.
Fjernbusserne fra Nordjylland og Aalborg har kørt i mange år, og de har et fast klientel, som hovedsagelig består af børn af fraskilte, som skal besøge deres far og mor i henholdsvis København og Jylland.
Nu har DSB også taget den idé op, og det er også fint.
Men det er således, at de fjernbusser behøver vi ikke at røre
De har en metier.
Og vi kom over at se et Xbussystem, og der var vi alle sammen enige om, at det var det, det skulle være.
Hvorfor skulle vi så ikke sige tak til amtsborgmesteren
i Viborg for, at han har fået samlet næsten alle amter?
Vi mangler et.
Men det er jo ikke første gang, der er et amt i Jylland, der falder uden for de andre, men det er lige ved at komme med.
Så synes jeg, at det er meget fint af ministeren at bebude, at så vil han også være med i det.
Og med hensyn til Socialdemokratiets beslutningsforslag i dag, jamen så er det jo meget hurtigere, når man er i opposition at skrive et beslutningsforslag end at få en minister til at komme med et lovforslag.
Det ved vi alle sammen, der er til stede her.
Men skulle vi nu ikke i fællesskab sige, at de to ting slår vi sammen, og så finder vi den bedste løsning, der kan laves, afhængig af hvilken struktur vi får.
Jeg ved ikke, hvor mange regioner vi får, og hvad vi skal kalde det, om det bliver kommuner eller storkommuner.
Amter tror jeg ikke der bliver nogen tilbage af.
Så kan vi lave en lovgivning, som er indpasset til Xbussystemet.
Jeg tror, at det var rigtigt, at vi ikke fik Storebælt med i første omgang, men så havde vi ikke fået det afprøvet.
Ruten til Svendborg tegnede jo lyserød, da de søgte den, men gav underskud, da de forlod den, ja, så havde vi afprøvet det.
Og der er ikke nogen i branchen, der ønsker at lave nye tværgående forbindelser mellem Jylland og Sjælland, ud over dem, der er der.
Så jeg synes, vi står med et vældig godt grundlag.
Vi skal nok bare finde ud af, at når alle operatørerne er private vognmænd, skal vi give en længere periode på kontrakterne.
Derfor er jeg glad for, at vi får 2 overgangsår, og så kan vi slå de to beslutningsforslag og ministerens forslag sammen, og så finder vi en god løsning på det her.